[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 16.7.2007

COM(2007) 410 окончателен

2007/0154 (CNC)

Предложение за

РЕГЛАМЕНТ НА СЪВЕТА

относно Финансовия регламент, приложим за 10-ия Европейски фонд за развитие

(представена от Комисията)

ОБЯСНИТЕЛЕН МЕМОРАНДУМ

Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г., бе ревизирано в Люксембург на 25 юни 2005 г.

Финансовата рамка, необходима за прилагането на Споразумението за партньорство за периода 2008–2013 г., бе приета от Съвета и интегрирана във Вътрешното споразумение от 17 юли 2006 г. Тя обезпечава поети задължения с начало от 1 януари 2008 г. за период от шест години. В изпълнение на финансовата рамка Вътрешното споразумение създава 10-ия Европейски фонд за развитие (ЕФР) и в член 10, параграф 2 предвижда приемането на финансов регламент преди влизането в сила на Споразумението за партньорство между държавите от АКТБ и ЕС.

Целта на настоящото съобщение на Комисията е да представи предложение за финансов регламент, приложим за 10-ия ЕФР. Доколкото е възможно, предложението е приведено в съответствие с Финансовия регламент, приложим за общия бюджет на Европейските общности, който бе изменен на 13 декември 2006 г. (Общ финансов регламент), като е взета предвид спецификата на ЕФР, чието финансиране остава извън бюджета на ЕС.

За разлика от Общия финансов регламент няма правила за прилагане, които да допълват Финансовия регламент, приложим за ЕФР. Въпреки това, някои въпроси, които не е необходимо да се разглеждат in extenso във Финансовия регламент, заслужават пояснение. Тъй като тези пояснения вече са поместени в подробните правила за прилагането на Общия финансов регламент и за да се избегнат повторения, Комисията предлага, когато е необходимо, някои членове да препращат директно към подробните правила за прилагането на Общия финансов регламент.

Съгласно член 10, параграф 2 от Вътрешното споразумение предложението на Комисията се внася в Съвета за одобрение и в Сметната палата и Европейската централна банка – за становище.

Основни промени в сравнение с Финансовия регламент, приложим за 9-ия ЕФР:

1. Привеждане в съответствие със структурата на Общия финансов регламент

2. Опростяване: не е необходимо разпоредбите относно финансовите вноски на държавите-членки, изложени подробно във Вътрешното споразумение, да се повтарят във Финансовия регламент. Разпоредби, които отразяват членове от подробните правила за прилагането на Общия финансов регламент, залегнали в Регламент (ЕО, Евратом) № 2342/2002, са заместени с препратки към съответните членове на този регламент. Нещо повече – разпоредби, които отразяват членове от Общия финансов регламент и се нуждаят от допълнително пояснение или правила за прилагане, са допълнени с препратка към приложимите членове от Регламент (ЕО, Евратом) № 2342/2002.

2007/0154 (CNC)

Предложение за

РЕГЛАМЕНТ НА СЪВЕТА

относно Финансовия регламент, приложим за 10-ия Европейски фонд за развитие

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване Европейската общност,

като взе предвид Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г.[1] и ревизирано в Люксембург на 25 юни 2005 г.[2] (наричано по-долу „Споразумението АКТБ—ЕО“),

като взе предвид Решението на Съвета от 27 ноември 2001 година за асоцииране на отвъдморските страни и територии към Европейската общност („Решение за отвъдморско асоцииране“)[3], изменено с Решение 2007/249/EО на Съвета от 19 март 2007 г.[4], и по-специално четвърти параграф от член 23 от него,

като взе предвид Решение 1/2006 на Съвета на министрите от АКТБ-ЕО от 2 юни 2006 г., с което се прецизира многогодишната финансова рамка за периода 2008–2013 г. и се коригира ревизираното Споразумение АКТБ-ЕО[5],

Като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно финансирането на помощта от Общността по линия на многогодишната финансова рамка за периода 2008–2013 г. в съответствие със Споразумението АКТБ-ЕО и относно отпускането на финансова помощ за отвъдморските страни и територии, за които се прилага част четвърта от Договора за ЕО[6] (наричано по-долу „Вътрешно споразумение“), и по-специално член 10, параграф 2 от него,

като взе предвид предложението на Комисията[7],

като взе предвид становището на Сметната палата[8],

като взе предвид становището на Европейската инвестиционна банка[9],

като има предвид, че:

(1) Е необходимо да се определят подробни правила за изплащането на финансовите вноски от държавите-членки за 10-ия Европейски фонд за развитие (наричан по-долу „ЕФР“), създаден с Вътрешното споразумение, както и правила за отпускането на финансовата помощ за отвъдморските страни и територии, за които се прилага част четвърта от Договора за ЕО (наричани по-долу „ОСТ“).

(2) Следва да бъдат предвидени правила за третирането на салдата от предходни ЕФР, и по-специално подробни разпоредби за тяхното прехвърляне към 10-ия ЕФР и правила за тяхното усвояване, или да се уредят последствията от тяхното отменяне по отношение на финансовите вноски на държавите-членки.

(3) Необходимо е да се определят условията, съгласно които Сметната палата следва да упражнява своите правомощия по отношение на ЕФР.

(4) Необходимо е да се определят условията, съгласно които Европейската инвестиционна банка („ЕИБ“) следва да управлява ресурсите на ЕФР.

(5) Разпоредбите относно контрола, упражняван от Сметната палата върху управляваните от ЕИБ ресурси, са съобразени с Тристранното споразумение между Сметната палата, ЕИБ и Комисията[10], сключено съобразно член 248, параграф 4 от Договора.

(6) Уместно е да се гарантира целесъобразно, навременно и ефективно изпълнение на програмите и проектите, финансирани по Споразумението АКТБ—ЕО, както и да се установят управленски процедури, които са прозрачни и лесно приложими, и които облекчават децентрализацията на задачите и отговорностите.

(7) Необходимо е да се създадат подробни правила, в съответствие с които оправомощеният разпоредител, в сътрудничество с националния разпоредител, установява необходимите процедури и норми за гарантиране на доброто изпълнение на операциите.

(8) Доколкото е възможно и с оглед на ефикасността и опростяването, Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности[11], следва, като крайъгълен камък на реформата във вътрешното управление на Комисията, да бъде взет под внимание в този регламент. Ако е уместно, Регламент (ЕО, Евратом) № 2342/2002 на Комисията от 23 декември 2002 година относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности[12], трябва да се прилага mutatis mutandis в определени случаи.

(9) Всички промени в сравнение с Финансовия регламент от 27 март 2003 г., приложим към 9-ия ЕФР[13], следва да допринасят за постигане целите на реформите на Комисията, да подобряват или гарантират доброто финансово управление и да защитават по-добре финансовите интереси на Общността срещу измами и други незаконни действия, като така утвърждават законността и правомерността на финансовите операции.

(10) С оглед на практическия опит, за да се облекчи финансовото изпълнение на ЕФР и осъществяването на основополагащите политически цели и за да се адаптират някои процедурни и документни изисквания, е необходимо да се направят някои промени в сравнение с Финансовия регламент за 9-ия ЕФР. По-конкретно, трябва да се наложи по-голяма прозрачност, като се предоставя информация за бенефициерите на средства на Общността.

(11) Бюджетният принцип на добро финансово управление трябва да доведе до ефективен и ефикасен вътрешен контрол на усвояването на ресурсите от ЕФР.

(12) Що се отнася до средствата от ЕФР трябва да се даде възможност на държавите-членки и на други страни донори да правят ad hoc финансови вноски за проекти и програми, управлявани от Комисията.

(13) Принципът на специфичност на разходите следва да се прилага към ЕФР.

(14) Относно методите за усвояване на ресурсите от ЕФР предвидените във Финансовия регламент за 9-ия ЕФР разпоредби за централизирано, децентрализирано и съвместно управление трябва да се преструктурират за по-голяма яснота, като същото се отнася и за някои изисквания. По-конкретно , за да се улесни прилагането им и да се отговори на растящите оперативни потребности, трябва да се опростят изискванията за съвместно управление, условията за делегиране на задачи и критериите за прибягване до национални органи от публичния сектор.

(15) Забраната за делегиране на изпълнителни задачи на организации от частния сектор следва да се адаптира съобразно централизираното управление, тъй като условията на тази забрана се оказаха ненужно строги. Трябва да се даде възможност на Комисията да използва услугите на пътническа агенция или конферентен организатор за възстановяване на разходите на участници в конференции, при условие че се вземат необходимите мерки, за да се гарантира, че организацията от частния сектор няма да упражнява поверените ѝ задачи по свое усмотрение.

(16) Що се отнася до счетоводителя, трябва да се изясни отговорността му за заверяването на отчетите въз основа на предоставената му финансова информация от разпоредителите. За тази цел счетоводителят следва да бъде упълномощен да проверява информацията, получавана от разпоредителя, и, ако е необходимо, да изразява резервите си.

(17) Трябва да се изяснят условията и ограниченията на финансовата отговорност на всички финансови участници и на всички други лица, участващи във финансовото изпълнение на ЕФР.

(18) За да се защитят по-добре финансовите интереси на Общността, трябва да се уточнят и утвърдят разпоредбите за събиране на дължими суми. По-конкретно, трябва да се уточнят условията, при които на ЕФР се дължи лихва за просрочено плащане.

(19) Следва да се въведат разпоредби относно срока на давност на предявени финансови искания. За разлика от много държави-членки за Общността не важат ограниченията на един срок на давност, според който финансови искове срещу нея се анулират след определен период от време. Общността не е ограничена от срок на давност и при своите финансови искове срещу трети лица. Въвеждането на такива срокове на давност би трябвало да отговаря на принципа на добро финансово управление.

(20) В съответствие с Общия финансов регламент и Директива 2004/18/ЕО на Европейския парламент и на Съвета от 31 март 2004 година относно координирането на процедурите за възлагане на обществени поръчки за строителство, услуги и доставки[14] следва да се изяснят правилата за изключване от процедура за възлагане на обществена поръчка. Трябва да се прокара ясно разграничение между задължително изключване и изключване въз основа на административно наказание. Освен това, за целите на правната сигурност и пропорционалност, трябва да се предвиди максимален срок на изключването. Може да се предвиди изключение от правилата за изключване, когато възникнат особено изгодни условия за закупуването на стоки от доставчик, който прекратява стопанската си дейност, или от синдици или ликвидатори по производство за несъстоятелност, по споразумение с кредитори или съобразно сходна процедура в националното законодателство.

(21) Уместно е да се разреши в контекста на ЕФР използването на централната база данни за кандидати и оференти, намиращи се в описаните в Регламент (ЕО, Евратом) № 1605/2002 положения, в следствие на което са отстранени от участие.

(22) Що се отнася до безвъзмездните средства, в член 82 трябва да се внесат някои разяснения, най-вече относно обхвата им. За да се усъвършенства управлението на безвъзмездните средства и за да се опростят процедурите, трябва да бъде възможно да се отпуснат безвъзмездни средства с решения на институциите или с писмено споразумение с бенефициерите и да се разрешат плащания под формата на обща еднократна сума и паушално плащане, паралелно с по-традиционния метод за възстановяване на действително направени разходи. И най-накрая, изискванията за проверки и гаранции трябва да са по-пропорционални на финансовите рискове.

(23) Правилото, че безвъзмездните средства се отпускат въз основа на обяви за набиране на предложения, е доказало преимуществата си. Опитът обаче показва, че в определени ситуации естеството на дейностите не остава място за избор при подбора на бенефициерите. Следователно е необходимо изрично да се признае, че съществуват такива изключителни случаи.

(24) Когато безвъзмездните средства се отпускат за текущи разходи, правилото, че изискваното споразумение не може да бъде подписано по-късно от четири месеца след началото на финансовата година на бенефициера, се оказа ненужно строго. Ето защо крайният срок следва да бъде шест месеца.

(25) Тъй като безвъзмездните средства ще продължат да бъдат отпускани въз основа на критерии за подбор и определяне на победител, няма нужда тези критерии винаги да се оценяват от комитет. Трябва да се допуснат други, по-гъвкави методи за оценка на критериите за подбор.

(26) В името на по-голямата яснота трябва да се опрости правилото относно тръжните изисквания, които трябва да се спазват от бенефициерите на безвъзмездни средства. Нещо повече – то трябва изрично да се предвиди в случаите, когато изпълнението на дейност налага отпускането на финансова подкрепа на трети страни.

ПРИЕ НАСТОЯЩИЯ РЕГЛАМЕНТ:

ЧАСТ ПЪРВА ОСНОВНИ РАЗПОРЕДБИ

ДЯЛ I ПРЕДМЕТ И ОБХВАТ

Член 1

Настоящият регламент установява реда и условията за набирането и финансовото изпълнение на ресурсите на 10-ия Европейски фонд за развитие (ЕФР) и за представянето и одита на отчетите.

Член 2

1. Комисията поема отговорностите на Общността, определени в член 57 от Споразумението АКТБ—ЕО и в Решението за отвъдморско асоцииране.

За тази цел Комисията поема финансовото изпълнение на операции, осъществявани с ресурси на ЕФР, отпуснати под формата на помощ, която не се възстановява, като се изключват лихвени субсидии, и осъществява плащания съобразно настоящия регламент.

2. За целите на прилагането на настоящия регламент Комисията действа на своя собствена отговорност и в рамките на отпуснатите средства.

Член 3

ЕИБ, действайки от името на Общността, управлява Инвестиционния механизъм, лихвените субсидии и провежда операции във връзка с тях съгласно правилата, предвидени в част втора. В този контекст ЕИБ действа от името на Общността, като Общността поема и рисковете.

ЕИБ поема финансовото изпълнение на операции, които се осъществяват посредством заеми от собствени ѝ ресурси и, където е приложимо, в съчетание с лихвени субсидии, натрупани от ресурсите на ЕФР, предвидени за безвъзмездни средства.

Член 4

Разпоредбите на настоящата част и на част трета се прилагат изключително към финансовото изпълнение на управляваните от Комисията ресурси на ЕФР. Тези разпоредби не могат да се тълкуват като пораждащи някакви задължения за Комисията по отношение на финансовото изпълнение на управлявани от Европейската инвестиционна банка (ЕИБ) ресурси на ЕФР.

Член 5

1. Освен ако не е посочено друго, препратките в настоящия регламент към държавите от Африка, Карибите и Тихоокеанския басейн се считат също за препратки към органите или представителите, посочени в членове 13 и 14 от приложение IV към Споразумението АКТБ—ЕО, които държавите могат надлежно да задължат да упражняват техните отговорности по това споразумение.

2. Финансовата година започва на 1 януари и приключва на 31 декември.

ДЯЛ IIФИНАНСОВИ ПРИНЦИПИ

Член 6

Ресурсите на ЕФР се установяват и изпълняват финансово в съответствие със следните принципи, залегнали в този регламент:

a) принцип на финансова точност,

б) принцип на разчетната единица,

в) принцип на специфичност на разходите,

г) принцип на добро финансово управление

д) принцип на прозрачност

ГЛАВА 1ПРИНЦИП НА ФИНАНСОВА ТОЧНОСТ

Член 7

1. Не се събира приход и не се извършва разход, без това да е отразено по предвидени в ЕФР средства.

2. Не извършват и не се разрешават разходи в преразход на предвидените средства.

3. Приходът от лихви по собствени за ЕФР средства се вписва в приходната част на ЕФР.

Член 8

1. Лихва, натрупана от предварително финансиране, се ангажира за дадената програма или дейност и се приспада при изплащането на дължимото на бенефициера салдо.

2. На Общностите не се дължат лихви в следните случаи:

a) предварително финансиране, което не представлява значителна сума;

б) предварително финансиране, изплатено по договор за обществена поръчка по смисъла на член 91;

в) авансови плащания за служители на институциите и за персонал в съответствие с Правилника за длъжностните лица на Европейските общности и Условията за работа на другите служители на Европейските общности, наричан по-долу „Правилник за длъжностните лица“

г) предварително финансиране, изплатено в рамките на съвместно управление по смисъла на член 20, параграф 1, точка 3.

3. Членове 3, 4 и 4а от Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилагат mutatis mutandis при изпълнението на параграфи 1 и 2.

ГЛАВА 2ПРИНЦИП НА РАЗЧЕТНАТА ЕДИНИЦА

Член 9

Ресурсите на ЕФР се установяват и реализират в евро и счетоводните сметки се водят в евро.

За посочените в член 39 цели, свързани с управлението на касата, обаче, счетоводителят може да извършва операциите в евро или в други валути.

ГЛАВА 3ПРИНЦИП НА СПЕЦИФИЧНОСТ НА РАЗХОДИТЕ

Член 10

Ресурсите на ЕФР се заделят за специфични цели съобразно основните инструменти на сътрудничество, както е описано във Финансовия протокол към Споразумението АКТБ–ЕО и в Решението за отвъдморско асоцииране.

По отношение на държавите от АКТБ тези инструменти са установени с Финансовия протокол в приложение Іб към Споразумението АКТБ–ЕО. Заделянето на средства се основава и на разпоредбите от Вътрешното споразумение и е съобразено със средствата по член 6 от него, предназначени за разходи в подкрепа на планирането и изпълнението.

По отношение на отвъдморските страни и територии тези инструменти са установени в приложение ІІ Аа към Решението за отвъдморско асоцииране. Разпределението на тези ресурси отчита също така неангажирания резерв, предвиден в член 3, параграф 4 от посоченото приложение, и ресурсите, предназначени за проучвания или техническа помощ по член 1, параграф 1, буква в) от приложението.

ГЛАВА 4ПРИНЦИП НА ДОБРО ФИНАНСОВО УПРАВЛЕНИЕ

Член 11

1. Ресурсите на ЕФР се усвояват съгласно принципа на добро финансово управление, а именно съобразно принципите на икономичност, ефикасност и ефективност.

2. Принципът на икономичност изисква ресурсите, използвани за осъществяването на дейности, да бъдат своевременно обезпечавани, в съответното количество и качество и на най-добра цена.

Принципът на ефикасност държи сметка за най-доброто отношение между използвани ресурси и постигнати резултати.

Принципът на ефективност отчита постигането на поставените конкретни цели и постигането на желаните резултати.

3. Поставят се конкретни, измерими, достижими, целесъобразни и обвързани със срокове цели. Постигането на тези цели се следи чрез показатели за постижения.

Член 12

За да се подобри процесът на вземане на решения, се изискват следните оценки:

a) използването на ресурсите от ЕФР се предшества от предварителна оценка на операцията, която следва да бъде предприета;

б) операцията подлежи на последваща оценка, която гарантира, че желаните резултати оправдават използваните средства.

Член 13

1. Принципът на добро финансово управление изисква ресурсите на ЕФР да се реализират, като се прилага ефективен и ефикасен вътрешен контрол съобразно всеки режим на управление.

2. За целите на реализирането на ресурсите на ЕФР, вътрешният контрол се дефинира като процес, приложим към всички нива на управление, чиято цел е да даде надеждни уверения за постигането на следните цели:

a) ефективност, ефикасност и икономичност на операциите;

б) надеждност на отчетите;

в) гарантиране на сигурност за активите и информацията;

г) предотвратяване и разкриване на измами и нередности;

д) адекватно управление на рисковете, свързани със законността и правомерността на основните операции, като се държи сметка за многогодишния характер на програмите и за естеството на съответните плащания.

ГЛАВА 5ПРИНЦИП НА ПРОЗРАЧНОСТ

Член 14

1. Ресурсите на ЕФР се установяват и реализират и отчетите се представят в съответствие с принципа на прозрачност.

2. Годишните разчети на поети задължения и плащания по член 7 от Вътрешното споразумение заедно с отчетите на ЕФР, упоменати в член 118 от настоящия регламент, се публикуват в Официален вестник на Европейския съюз .

3. По съответния за целта начин и когато ресурсите на ЕФР се реализират централизирано и директно от отделите на Комисията, тя предоставя информация за бенефициерите на управлявани от нея ресурси от ЕФР; при други режими на управление Комисията предоставя информацията за бенефициерите на средства, така както информацията е представена от организациите с делегирани задачи за финансово изпълнение.

Тази информация се огласява, като надлежно се спазват изискванията за поверителност и особено за защита на личните данни, залегнали в Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни и в Регламент (ЕО) № 45/2001 на Европейския парламент и на Съвета от 18 декември 2000 година относно защитата на лицата по отношение на обработката на лични данни от институции и органи на Общността и за свободното движение на такива данни, и изискванията за сигурност, отчитайки особеностите на всеки режим на управление, посочени в член 20.

ДЯЛ IIРЕСУРСИ И ФИНАНСОВИ ВНОСКИ НА ДЪРЖАВИТЕ-ЧЛЕНКИ

ГЛАВА 1 СЪСТАВ НА РЕСУРСИТЕ НА ЕФР

Член 15

Средствата на ЕФР се състоят от сумите, посочени в член 1 от Вътрешното споразумение.

Член 16

Комисията може да управлява от името на донора финансови вноски от държави-членки и от други държави донори, и в двата случая включително от техни публични и полупублични агенции, или от международни организации за определени проекти или програми, финансирани от ЕФР, съобразно съответния основен акт.

ДЯЛ IIIРЕАЛИЗИРАНЕ НА РЕСУРСИТЕ ОТ ЕФР

ГЛАВА 1 ОБЩИ РАЗПОРЕДБИ

Член 17

Комисията може, в рамките на своите собствени отдели, да делегира правомощията си за финансово изпълнение на ЕФР съгласно условията, установени с настоящия регламент, съобразно нейни вътрешни правила и в рамките на ограниченията, предвидени от Комисията в инструмента за делегиране на правомощия. Оправомощените лица могат да действат само в рамките на изрично делегираните им правомощия.

Член 18

1. На всички финансови участници и на всички други лица, участващи във финансовото изпълнение, управлението, одита или контрола на ресурсите от ЕФР, се забранява да предприемат каквито и да е действия, които могат да доведат до конфликт между техните собствени интереси и тези на Общността. Ако възникне такъв конфликт на интереси, въпросното лице се въздържа от подобни действия и отнася въпроса до компетентния орган.

2. Налице е конфликт на интереси, когато безпристрастното и обективно изпълнение на функциите на посочените в параграф 1 финансови участници или друго лице се компрометира по причини, свързани със семейството, емоционалните пристрастия, политическа или национална принадлежност, икономически интереси или всеки друг интерес, който се споделя с бенифициера.

Член 19

За целите на този дял под „персонал“ се разбират лицата, обхванати от Правилника за длъжностните лице на Европейските общности и Условията за работа на другите служители на Европейските общности, наричани по-долу „Правилник за длъжностните лица“.

ГЛАВА 2МЕТОДИ НА ИЗПЪЛНЕНИЕ

Раздел 1 Общи разпоредби

Член 20

1. Комисията изпълнява финансово ресурсите на ЕФР в съответствие с разпоредбите на членове 21–29 по който и да е от следните начини:

(1) чрез децентрализирано управление;

(2) чрез централизирано управление;

(3) чрез съвместно управление с международни организации.

Раздел 2децентрализирано управление

Член 21

Като общо правило, Комисията предприема финансовото изпълнение на ресурсите от ЕФР или

a) чрез методите на децентрализирано управление с държавите от АКТБ съгласно условията, установени в Споразумението АКТБ—ЕО, и прилагайки разпределението на отговорностите по член 57 от посоченото споразумение и членове 34, 35 и 36 на приложение IV към него, или

б) посредством децентрализирано управление с ОСТ съгласно условията, установени в Решението за отвъдморско асоцииране и в мерките за прилагане на това решение.

Член 22

1. В контекста на децентрализираното управление Комисията предприема финансово изпълнение на ресурсите от ЕФР в съответствие с подробните правила, установени в параграфи 2, 3 и 4, без да се засяга делегирането на останалите задачи на органите, посочени в член 25, параграф 3.

2. Страните бенефициери от АКТБ или ОСТ:

a) провеждат редовни проверки, за да гарантират, че дейностите, които се финансират от ЕФР, се изпълняват правилно;

б) вземат подходящи мерки, за да предотвратят неправомерни действия и измами и, ако е нужно, завеждат съдебно дело за възстановяване на неправилно изплатени средства.

3. За да гарантира, че средствата се усвояват съгласно приложимите правила и в рамките на ограниченията в предоставените ѝ правомощия, Комисията прилага процедури за уравняване на сметки или механизми за финансови корекции в изпълнение на задълженията си по Споразумение АКТБ—ЕО и по-специално по член 34, параграф 1 от приложение IV към него и по Решението за отвъдморско асоцииране, и по-специално по членове 20 и 32 от него.

4. В изпълнение на член 14, параграф 3 трети държави, на които са делегирани задачи по изпълнението, осигуряват веднъж годишно надлежна последваща публикация на бенефициерите на средства от ЕФР.

Член 23

Изпълнението от държави от АКТБ и ОСТ на операции, финансирани със средства на ЕФР, подлежи на контрол от страна на Комисията.

Контролът може да се упражнява посредством предварително одобрение, чрез последващи проверки или чрез смесена процедура, съгласно разпоредбите на Споразумението АКТБ—ЕО, Решението за отвъдморско асоцииране и мерките за изпълнение на това решение.

Член 24

В зависимост от степента на децентрализация, предвидена в Споразумението АКТБ—ЕО, в Решението за отвъдморско асоцииране и в мерките за изпълнение на това решение, Комисията се стреми да насърчава държавите бенефициери от АКТБ и ОСТ да се придържат към принципа на добро финансово управление, установен в член 11, когато упражняват права, предоставени им от Споразумението АКТБ—ЕО и от Решението за отвъдморско асоцииране, и по-специално постепенно да прилагат следните критерии:

a) прозрачни процедури по възлагане на обществени поръчки и отпускане на безвъзмездни средства, които не допускат дискриминация и изключват всякакъв конфликт на интереси;

б) ефективна и ефикасна система за вътрешен контрол на управлението на операциите с ефективно разделяне на функциите на разпоредителя от тези на счетоводителя или на еквивалентните функции;

в) счетоводна система, която дава възможност да се проверява правилното използване на средствата от ЕФР и то да се отразява в сметките на ЕФР;

г) независим външен одит, осъществяван от национална институция за независим външен одит;

д) при операциите с пряка трудова заетост по член 101, параграф 1 адекватни разпоредби за управление и контрол на местните сметките за авансови средства и за определяне на отговорностите на местния администратор на авансови средства и местния счетоводител.

За целите на прилагане на първа алинея Комисията, в съгласие с държавите бенефициери от АКТБ и ОСТ, включва подходящи клаузи във споразуменията за финансиране, визирани в член 51, параграф 3.

Раздел 3Централизирано управление

Член 25

1. Когато Комисията изпълнява централизирано ресурсите на ЕФР, задачите по изпълнението се осъществяват или директно от нейните отдели, или непряко съгласно параграфи 2–4 от настоящия член и членове 26–29.

Непрякото изпълнение, в съответствие с параграфи 2–4 от настоящия член и членове 26–29, се прилага и в случай на делегиране при децентрализирано управление на останали задачи на органите, посочени в параграф 3 на настоящия член.

2. Комисията не може да делегира на трети страни своите изпълнителни правомощия по Споразумението АКТБ—ЕО или Решението за отвъдморско асоцииране, когато тези правомощия са свързани в голяма степен с нейна преценка, предполагаща политически избор. Делегираните задачи по изпълнението се дефинират ясно и изцяло се контролира използването на правомощията.

Делегирането на задачи по финансовото изпълнение е в съответствие с принципа на добро финансово управление и гарантира отчетлива видимост и публичност на дейността на Общността. Така делегираните задачи по изпълнението не трябва да водят до конфликт на интереси.

3. В рамките на ограниченията, предвидени в параграф 2, Комисията може да делегира задачи от компетенцията на публична власт, и по-специално задачи по финансово изпълнение на:

a) изпълнителни агенции, създадени в съответствие с Регламент (EО) № 58/2003 на Съвета[15];

б) национални органи от публичния сектор или на частноправни субекти със задължение за обществена услуга, при осигуряване на достатъчни финансови гаранции за изпълнение на възложените им задачи.

Комисията информира всяка година Съвета за въпросните случаи, агенции и органи. Комисията предоставя адекватна обосновка за използването на национални агенции.

4. Финансовото изпълнение на съответните средства от ЕФР от агенция, посочена в параграф 3, буква а), се извършва от директора на тази агенция.

5. Когато агенциите и органите по параграф 3 осъществяват задачи по изпълнението, те извършват редовни проверки, за да гарантират, че финансираните със средства от ЕФР дейности са изпълнени правилно.

Тези агенции и органи вземат подходящи мерки, за да предотвратят неправомерни действия и измами и, ако е нужно, завеждат съдебно дело за възстановяване на неправомерно изплатени или използвани средства.

Член 26

Когато Комисията изпълнява финансово средствата от ЕФР чрез непряко централизирано управление, тя първо трябва да получи уверения за наличието и доброто функциониране при субекта, на който поверява изпълнение, на следното:

a) прозрачни процедури по възлагане на обществени поръчки и отпускане на безвъзмездни средства, които не допускат дискриминация, изключват всякакъв конфликт на интереси и са в съответствие с дялове ІV и VІ;

б) ефективна и ефикасна система за вътрешен контрол на управлението на операциите с ефективно разделяне на функциите на разпоредителя от тези на счетоводителя или на еквивалентните функции.

в) счетоводна система, която дава възможност да се проверява правилното използване на средствата от ЕФР и то да се отразява в сметките на ЕФР;

г) независим външен одит;

д) публичен достъп до информация до нивото, предвидено в регламентите на Общността;

е) надлежна последваща публикация веднъж годишно на бенефициерите на средства от ЕФР, в изпълнение на член 14, параграф 3.

Комисията може да приеме, че одитът, счетоводната система и системите за възлагане на обществени поръчки и отпускане на безвъзмездни средства, прилагани от националните агенции и органи, посочени в член 25, параграф 3, са еквивалентни на нейните собствени и са съобразени с международно приетите счетоводни стандарти.

Член 27

Комисията осигурява надзор, оценка и контрол на изпълнението на поверените задачи. При изпълнение на контролните си функции със собствени системи за контрол Комисията взима предвид съответствието между системите за контрол.

Член 28

Комисията не може да възлага мерки за финансово изпълнение на ЕФР като плащане и събиране на вземания на външни субекти или органи от частния сектор, различни от посочените в член 25, параграф 3, първа алинея, буква б). Такова възлагане се допуска в специфични случаи на плащания, зависими от условия и суми, фиксирани от Комисията, на бенефициери, посочени от Комисията, когато плащането не предполага извършващият го субект или орган да действа по своя преценка.

Задачите, които може да се възлагат с договор на външни субекти или органи от частния сектор, различни от посочените в член 25, параграф 3, първа алинея, буква б), са задачи за техническа експертиза, административни, подготвителни или помощни задачи, които не включват нито упражняване на публична власт, нито правото за взимане на решение по собствено усмотрение.

Раздел 4Съвместно управление с международни организации

Член 29

1. Когато Комисията изпълнява финансово ЕФР чрез съвместно управление, определени задачи по изпълнението се делегират на международни организации при следните случаи:

a) когато Комисията и международната организация са обвързани с дългосрочно рамково споразумение, което съдържа административните и финансовите договорености за тяхното сътрудничество;

б) когато Комисията и международната организация разработват съвместен проект или програма;

в) когато средствата на няколко донори са съвместени и не са предвидени за конкретни пера или категории разходи, т.е. в случай на дейности с множество донори.

В своето счетоводство, одит, вътрешен контрол и процедури за възлагане на поръчки тези организации прилагат стандарти, които дават гаранции, равностойни на международно приетите стандарти

2. Изпълнението на операции, финансирани с ресурси на ЕФР, от международни организации подлежи на проверка от страна на Комисията. Подобна проверка се упражнява посредством предварително одобрение, чрез последващи проверки или чрез смесена процедура.

3. Отделни споразумения, сключени с международни организации, за отпускането на финансиране съдържат подробни разпоредби за изпълнението на задачите, възложени на международните организации.

4. В изпълнение на член 14, параграф 3 международни организации, на които са делегирани задачи по изпълнението, осигуряват веднъж годишно надлежна последваща публикация на бенефициерите на средства от ЕФР.

ГЛАВА 3ФИНАНСОВИ УЧАСТНИЦИ

Член 30

Комисията осигурява на всеки финансов участник необходимите ресурси за изпълнение на неговите задължения и устав, описващ подробно неговите задачи, права и задължения.

Раздел 1Принцип за разделение на функците

Член 31

Функциите на разпоредителя и на счетоводителя са разграничени и несъвместими.

Раздел 2Разпоредител

Член 32

1. В контекста на финансовото изпълнение на операциите, посочени в член 2, Комисията изпълнява функциите на разпоредител.

2. Комисията определя персонала от подходящо равнище, на който да делегира функциите на разпоредител, обхвата на делегираните правомощия и възможността лицата, на които тези правомощия са делегирани, да ги делегират вторично.

3. Правомощията на разпоредител се делегират или делегират вторично единствено на представители на персонала.

4. Оправомощените или вторично оправомощените разпоредители могат да действат единствено в рамките на ограниченията, установени в акта за първично или вторично делегиране. Отговорният оправомощен или вторично оправомощен разпоредител може да получи съдействие за изпълнението на своята задача от един или повече членове на персонала, на които е поверено, на негова отговорност, изпълнението на определени задачи, необходими за финансовото изпълнение на ЕФР и за представянето на отчетите.

Член 33

Разпоредителят отговаря за:

a) изпълнението на приходите и разходите в съответствие с принципа на добро финансово управление;

б) гарантиране спазването на изискванията за законност и правомерност.

Член 34

1. В изпълнение на разходите оправомощените или вторично оправомощени разпоредители поемат финансови задължения и, когато е уместно, правни задължения, утвърждават разходи, разрешават плащания и извършват подготовка за изпълнение на ресурсите на ЕФР.

2. Изпълнението на приходи се състои в изготвяне на прогнози за вземанията, установяване на подлежащи на събиране вземания и издаване на нареждания за тяхното събиране. Това включва отказ по целесъобразност от установени вземания.

Член 35

Освен в случаите с централизирано управление операциите, свързани с изпълнението на програми или проекти, се извършват от националния или регионален разпоредител, както е посочено в член 35 от приложение IV към Споразумението АКТБ—ЕО и в мерките за изпълнение на Решението за отвъдморско асоцииране, в тясно сътрудничество с Комисията съгласно членове 34, 35 и 36 от приложение IV към Споразумението АКТБ—ЕО.

Член 36

Когато оправомощеният разпоредител установи проблеми при изпълнението на процедури, свързани с управлението на ресурсите на ЕФР, той заедно с националния или регионален разпоредител осъществяват необходимите контакти за справяне със ситуацията и вземат всякакви необходими мерки за тази цел.

В случаите, когато национален или регионален разпоредител не изпълнява или не е в състояние да изпълнява поверените му по Споразумението АКТБ—ЕО задължения, оправомощеният разпоредител би могъл временно да го замести. В този случай Комисията може да получи от отделените ресурси за въпросната държава от АКТБ финансова компенсация за извършената допълнителна административна работа.

Член 37

1. Като спазва минималните стандарти, приети от Комисията, и надлежно отчита рисковете, свързани с управленската среда и естеството на финансираните дейности, оправомощеният разпоредител създава организационна структура, вътрешно управление и процедури за контрол, съобразени с изпълнението на задълженията му, включително, когато е уместно, и последващи проверки.

2. Преди дадена операция да бъде разрешена, оперативните и финансовите аспекти се проверяват от служители от персонала, различни от лицето, което е започнало операцията. Започването на дадена операция и нейната предварителна и последваща проверка са отделни функции.

3. Всички служители от персонала, отговорни за контрола върху управлението на финансови операции, притежават необходимите професионални умения. Те спазват специфичен кодекс на професионални стандарти, установен от Комисията.

4. Ако служител, участващ във финансовото управление и контрола върху операциите, счете, че ръководителят му изисква от него да приложи или да даде съгласието си за решение, което е нередно или противоречи на принципите на добро финансово управление или на задължителните за служителя професионални норми, информира оправомощения разпоредител в писмена форма. В случай че последният не предприеме действия, служителят информира органа, посочен в член 54, параграф 3.

В случай на измама, корупция или каквато и да е друга незаконна дейност, която може да навреди на интересите на Общността, служителят информира съответните власти и органи, предвидени в приложимото законодателство.

Член 38

Оправомощеният разпоредител докладва на Комисията за изпълнението на своите задължения с годишен доклад за дейността, включително с финансова информация и информация за управлението, като потвърждава, че съдържащата се в доклада информация представя вярна и обективна картина, освен ако не е посочено друго в изразени резерви относно определени приходи и разходи.

Този доклад посочва резултатите от операциите, като се позовава на поставените цели, рисковете, свързани с тези операции, усвояването на предоставените ресурси и на ефикасността и ефективността на системата за вътрешен контрол. Вътрешният одитор взема под внимание годишния доклад за дейността и всяка друга предоставена информация. Не по-късно от 15 юни всяка година Комисията изпраща до Европейския парламент и до Съвета резюме на годишния доклад за дейността за предходната година.

Раздел 3 Счетоводител

Член 39

1. Комисията назначава счетоводител, който отговаря за:

a) правилното извършване на плащанията, събирането на приходите и събирането на установените вземания;

б) подготовката и представянето на отчетите в съответствие с дял VІІ;

в) воденето на счетоводството за:

(i) отпуснатите суми по член 15, освен тези за Инвестиционния механизъм, и за лихвените субсидии, ;

(ii) задълженията, посочени в член 70;

(iii) плащанията, приходите и дълговете;

г) определянето съгласно дял VII на счетоводните правила и методи, както и на сметкоплана;

д) дефинирането и утвърждаването на системите за счетоводна отчетност и, когато е необходимо, на системите, въведени от оправомощения разпоредител за осигуряване или обосновка на счетоводната информация;

е) управлението на касата и поканите за вноски към държавите-членки

Разпоредителят е упълномощен да проверява спазването на критериите за утвърждаването, предвидено в буква д) на първа алинея.

2. Счетоводителят получава от оправомощения разпоредител и от ЕИБ цялата необходима информация за съставянето на отчетите, които дават даваща вярна представа за финансовото изпълнение на ресурсите на ЕФР. Разпоредителят и банката поотделно гарантират надеждността на предоставяната информация.

Член 40

1 Преди приемането на отчетите от Комисията счетоводителят ги заверява, като така удостоверява, че има надеждно уверение за това, че сметките представят вярно и обективно финансовата ситуация с ЕФР.

За тази цел счетоводителят се уверява лично, че:

a) отчетите са подготвени в съответствие със счетоводните норми, методи и системи, установени под негова отговорност, както предвижда този регламент във връзка с отчетите по ЕФР;

б) всички приходи и разходи са вписани в сметките.

Оправомощеният разпоредител препраща на счетоводителя цялата информация, която му е необходима, за да може последният да изпълнява своите задължения.

Разпоредителят остава изцяло отговорен за целесъобразното използване на средствата, които управлява, както и за законността и правомерността на разходите под негов контрол.

Член 41

Счетоводителят е оправомощен да проверява получената информация, както и да извършва всякакви други проверки, които смята за необходими, за заверка на отчетите. Счетоводителят изразява резерви, ако е необходимо, като обяснява точно същността и обхвата на тези резерви.

Член 42

Освен ако не е предвидено друго в настоящия регламент, само счетоводителят е оправомощен да управлява парични средства в брой и парични еквиваленти. Той носи отговорността за тяхното съхранение.

Член 43

Освен ако не е предвидено друго в настоящия регламент, само счетоводителят може, при изпълнение на своите задължения, да делегира определени задачи на подчинени служители.

Инструментът на делегиране определя задачите, които се възлагат на делегираните лица.

Раздел 4Агент по плащанията

Член 44

1. За да се извършват плащанията, предвидени в член 37, параграфи 1 и 4 от приложение IV към Споразумението АКТБ—ЕО или в мерките за изпълнение на Решението за отвъдморско асоцииране, счетоводителят открива сметки, когато е уместно, към финансови институции в държавите от АКТБ и ОСТ за извършване на плащания в националните валути на държавите от АКТБ или в местните валути на тези от ОСТ. Сметки се откриват и във финансовите институции на държавите-членки за плащания в еуро и други валути.

2. Финансовата институция, която изпълнява ролята на агент по плащанията, извършва плащанията, като следва указанията на счетоводителя.

3. Съгласно разпоредбите на член 37, параграф 2 от приложение IV към Споразумението АКТБ—ЕО депозитите по сметки във финансови институции в държавите от АКТБ и ОСТ не носят лихви и последните не получават никакви възнаграждения за тяхното обслужване.

Съгласно разпоредбите на член 1, параграф 6 от Вътрешното споразумение, депозитите по сметки във финансови институции в държавите-членки носят лихви. Такива лихви се начисляват в една от предвидените в този член сметки.

Член 45

Отношенията между Комисията и агентите по плащанията, предвидени в член 37 от приложение IV към Споразумението АКТБ—ЕО или в мерките за изпълнение на Решението за отвъдморско асоцииране, са предмет на договори. След подписването, копия от тези договори се изпращат до Сметната палата за сведение.

Член 46

1. Комисията прехвърля от специалните сметки, открити съгласно член 59, параграф 3, сумите необходими за попълване на откритите сметки на нейно име съгласно член 44. Такива трансфери се правят въз основа на нужди от касови наличности по проекти и програми.

2. Комисията се стреми да прави всички тегления от специалните сметки, посочени в член 59, параграф 3, първа алинея, по такъв начин, че да поддържа такова разпределение на своите активи в тези сметки, което отговаря на съотношенията между финансовите вноски на различните държави-членки към ЕФР.

Член 47

Подписите на служителите на Комисията, упълномощени да извършват операции по сметките на ЕФР, се депозират в съответните банки, когато се откриват сметките, или в случай че служителите са оправомощени, впоследствие – когато служителите бъдат назначени.

Раздел 5Администратор на плащанията

Член 48

1. За извършване на предвидените в член 44 плащания счетоводителят назначава администратор на плащанията, който извършва плащанията намясто от сметката при агента по плащанията.

2. Администраторите на плащания се избират сред длъжностните лица или, при необходимост и само в строго обосновани случаи, сред други служители от персонала.

Член 49

1. Назначаването на администратор на плащанията е предмет на решение на счетоводителя, взето въз основа на надлежно обосновано предложение от страна на отговорния разпоредител. Решението посочва отговорностите и задълженията на администратора на плащания и на разпоредителя.

То съдържа поне следното:

a) честотата, с която следва да се изготвят оправдателните документи, и процедурата за изготвянето им;

б) процедурата, която се следва за попълване на сметката при агента по плащанията;

в) срока на валидност на оправомощаването, дадено на администратора на плащания от счетоводителя;

г) самоличността на назначения администратор на плащания.

Внасянето на изменения в посоченото в първа алинея решение също е предмет на решение на счетоводителя, взето въз основа на надлежно обосновано предложение от страна на отговорния разпоредител.

2. Следвайки указанията на счетоводителя, администраторът на плащания може да извърши надлежно разрешени плащания към трети страни в рамките на положителното салдо по банковата сметка при агента по плащанията.

Член 50Захранване на местни банкови сметки

Разпоредителят захранва сметките при агента по плащанията и упражнява надзор над тези сметки както при откриването им и оправомощаването за подпис, така и при проверките намясто и при централизираното счетоводство.

Сметките при агента по плащанията могат да се захранват пряко от различни местни приходи, които възникват от:

a) различни възстановени суми;

б) нареждания за събиране на вземания.

ГЛАВА 4ЗАДЪЛЖЕНИЯ НА ФИНАНСОВИТЕ УЧАСТНИЦИ

Раздел 1 Общи правила

Член 51

1. Без да се засяга правото да се предприемат дисциплинарни мерки, правомощията на оправомощените или вторично оправомощените разпоредители могат по всяко време да бъдат оттеглени временно или окончателно от оправомощилия ги орган.

2. Без да се засяга правото да се предприемат дисциплинарни действия, Комисията може по всяко време да отстрани временно или окончателно счетоводителя от длъжност.

3. Без да се засяга правото да се предприемат дисциплинарни мерки, администраторът на плащания може по всяко време да бъде отстранен временно или окончателно от длъжност от оправомощилия го орган.

Член 52

1. Разпоредбите на тази глава не могат да накърняват каквато и да е наказателна отговорност, под която могат да бъдат подведени финансовите участници, посочени в член 51, съгласно приложимото национално законодателство и действащите разпоредби за защита на финансовите интереси на Общностите и за борба с корупцията сред служители или длъжностни лица на държавите-членки.

2. Всеки разпоредител или счетоводител носи дисциплинарна отговорност и дължи обезщетение, както е посочено в Правилника за длъжностните лица, без да се засягат членове 53-56 от настоящия регламент.

В случай на измама, корупция или друга незаконна дейност, която може да навреди на интересите на Общността, въпросът се отнася да компетентните власти или органи.

Раздел 2Правила, които се прилагат към разпоредителите

Член 53

1. Задължението на разпоредителя да плати обезщетение, предвидено в член 52, параграф 2, се прилага особено ако:

a) разпоредителят, умишлено или поради голяма небрежност, определи вземания, подлежащи на събиране, издаде нареждания за събиране на вземания, поеме задължение за плащане или подпише платежно нареждане, без да спазва настоящия регламент;

б) разпоредителят, умишлено или поради голяма небрежност, пропусне да изготви документ, установяващ вземане, пропусне или закъснее да издаде нареждане за събиране на вземане или закъснее с издаването на платежно нареждане, като вследствие на това от Комисията е потърсена гражданска отговорност по исков ред от трети страни.

Член 54

1. Когато оправомощеният или вторично оправомощен разпоредител счете, че дадено решение, за чието вземане той носи отговорност, е нередно или противоречи на принципите на добро финансово управление, той информира в писмена форма органа, който го е оправомощил. Ако оправомощаващият орган даде обоснована инструкция в писмена форма на оправомощения или вторично оправомощен разпоредител да вземе въпросното решение, последният не носи отговорност.

2. В случай на вторично оправомощаване в рамките на служебните задължения оправомощеният разпоредител продължава да носи отговорност за ефикасността и ефективността на вътрешното управление и системи за контрол и за избора на вторично оправомощен разпоредител.

3. Специализираният орган за разглеждане на финансови нередности, учреден от Комисията съгласно Регламент (ЕО, Евратом) № 1605/2002, е компетентен по отношение на ЕФР да определя дали е налице финансова нередност и какви да бъдат евентуалните последствия. Що се отнася до управлението на средствата на ЕФР от Комисията, случаите се отнасят до този орган, както е предвидено в член 75 от Регламент (ЕО, Евраотм) № 2342/2002.

Въз основа на становището на органа Комисията решава дали да заведе дело за търсене на дисциплинарна отговорност или за плащането на обезщетение. Ако специализираният орган отчете наличието на системни проблеми, той изпраща доклад с препоръки до оправомощения разпоредител, при условие че последният не е замесеното лице, и до вътрешния одитор.

Раздел 3Правила, които се прилагат към счетоводителите и администраторите на плащания

Член 55

Всеки счетоводител носи дисциплинарна отговорност и дължи обезщетение, както е посочено в Правилника за длъжностните лица и в съответствие с предвидените там процедури. По-конкретно, счетоводителят се подвежда под отговорност за всяко от следните нарушения:

a) загуба или повреждане на поверените му парични средства, активи и документи;

б) неправомерна промяна на банкови сметки или сметки, открити в пощенски служби;

в) събиране или изплащане на суми, които не отговарят на съответните нареждания за събиране или платежни нареждания;

г) несъбиране на дължими приходи.

Член 56

Всеки администратор на плащания носи дисциплинарна отговорност и плаща обезщетения, както е предвидено в Правилника за длъжностните лица и в съответствие с предвидените там процедури. По-конкретно, администраторът на плащания се подвежда под отговорност за всяко от следните нарушения:

a) загуба или повреждане на поверените му парични средства, активи и документи;

б) липса на съответни оправдателни документи за извършените от него плащания;

в) плащания на лица, които нямат право на вземания;

г) несъбиране на дължими приходи.

ГЛАВА 5ПРИХОДНИ ОПЕРАЦИИ

Раздел 1 Набиране на ресурси за ЕФР

Член 57

1. Годишните вноски на държавите-членки за година n се определят до 10-и декември през година n-1 от Съвета, който действа с квалифицираното мнозинство, предвидено в член 8 от Вътрешното споразумение, по предложение на Комисията.

2. Комисията представя споменатото в параграф 1 предложение едновременно със съобщението си до Съвета, съдържащо справка за поетите задължения, за плащанията и годишната сума на вноските, които следва да се направят през текущата и следващите две бюджетни години, както е посочено в член 7, параграф 1 от Вътрешното споразумение.

3. С решение на Съвета се определя общата сума за цялата година n . Сумите, които се управляват от Комисията и тези, които се управляват от ЕИБ, се представят отделно.

Член 58

1. Финансовият принос на държавите-членки е под формата на месечни вноски, които се изплащат в съответствие със следните правила:

a) всяка месечна вноска представлява една дванайсета част от годишната сума;

б) държавите-членки изплащат дължимите вноски най-късно до първия работен ден на всеки месец;

в) Комисията уведомява предварително държавите-членки не по-късно от две седмици преди изискуемото вписване;

г) по причини, свързани с управлението на касата, през първото тримесечие Комисията може да изиска до две дванадесети части;

д) през годината Комисията, като се консултира по целесъобразност с ЕИБ, може да представи предложение до Съвета за коригиране на общите суми в съответствие с актуализираните прогнози. Съветът решава в рамките на 21 календарни дни. Ако вследствие на това предложение общите суми се намаляват, Комисията има право съответно да намали месечните вноски;

2. В съответствие с членове 1–5 всяка месечна вноска уточнява:

a) сумата на финансовото участие, изисквана за финансиране на управляваните от Комисията операции по ЕФР;

б) сумата на финансовото участие, изисквана за финансиране на операции по ЕФР, управлявани от ЕИБ, включително лихвени субсидии.

3. Посочените в параграф 2 на този член суми, които следва да се изплащат от всяка държава-членка, се определят така, че да бъдат пропорционални на финансовото участие на дадената държава в ЕФР, както е фиксирано в член 1, параграф 2 от Вътрешното споразумение, за всяка от сумите, посочени в параграф 2 от настоящия член.

4. Поканите за вноски първо оползотворяват в хронологичен ред сумата, предвидена във вътрешните споразумения на предходни ЕФР.

Член 59

1. Финансовото участие на държавите-членки се определя в еуро.

2. Всяка държава-членка изплаща сумата за своето финансово участие в еуро.

3. По отношение на дължимата на Комисията сума по член 58, параграф 2, буква а) финансовото участие на всяка държава-членка се внася в специална сметка, наречена „Комисия на Европейските общности — Европейски фонд за развитие“, която се открива в емисионната банка на тази държава-членка или във финансова институция, посочена от нея. Сумата на финансовото участие остава в тези специални сметки, докато настъпи падежът на плащанията, предвидени в член 37 от приложение IV към Споразумението АКТБ—EО или в мерките за изпълнение на Решението за отвъдморско асоцииране.

По отношение на дължимата към ЕИБ сума по член 58, параграф 2, буква б) от този регламент финансовото участие на всяка държава-членка се внася съгласно член 146 в сметка, открита в ЕИБ на името на всяка държава-членка.

Когато е необходимо, Комисията осигурява съответното техническо съдействие за изпълнение на решенията на Съвета по членове 57 и 58.

Член 60

1. Когато финансова вноска, дължима по смисъла на настоящия член, не е изплатена до определения в член 58, параграф 1, буква б) краен срок, от дадената държава-членка се изисква да плати лихва върху неизплатената сума.

2. Начислената лихва за неизплатени суми е по-висока с два процентни пункта от лихвата, прилагана от Европейската централна банка при основните ѝ операции по рефинансиране, публикувана в Официален вестник на Европейскя съюз , серия С, към първия работен ден от месеца, през който изтича падежът на дължимата сума. Ставката нараства с 0,25 процентни пункта за всеки месец закъснение.

Лихвата е платима за целия период на просрочването и се изчислява от първия календарен ден след крайния срок за плащането на дадената вноска.

3. По отношение на дължимата на Комисията сума по член 58, параграф 2, буква а) от настоящия регламент, лихвата за просрочено плащане се внася в една от сметките, посочени в член 1, параграф 6 от Вътрешното споразумение.

По отношение на дължима на ЕИБ сума по член 58, параграф 2, буква б) от настоящия регламент, лихвата за просрочено плащане се внася в ЕИБ.

Член 61

5. При изтичане на финансовия протокол по приложение Iб към Споразумението АКТБ—ЕО, неиздължената част от посочените в член 57 финансови вноски на държавите-членки, се предявява от Комисията като изискуема съобразно условията, предвидени в настоящия регламент.

Раздел 2Прогнози за вземанията

Член 62

1. Прогнозите за вземанията първо се правят от отговорния разпоредител, като се съблюдават всички мерки или обстоятелства, които могат да породят или да коригират дължимо към ЕФР вземане.

2. Чрез дерогация от параграф 1 не се прави прогноза за вземания преди държавите-членки да предоставят на Комисията сумите на своите финансови вноски в ЕФР, определени в член 57 и 58 от този регламент. За тези суми отговорният разпоредител издава нареждане за събиране на вземане.

3. Член 77 от Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилага mutatis mutandis при изпълнението на параграф 1.

Раздел 3Установяване на вземания

Член 63

1. Установяването на вземанията е актът, чрез който оправомощеният или вторично оправомощен разпоредител :

a) проверява наличието на задължението;

б) определя или проверява действителността и размера на задължението;

в) проверява условията, при които е задължението е изискуемо.

2. Предоставените на Комисията средства от ЕФР и всяко вземане, което е безспорно, ликвидно и изискуемо, се установяват чрез нареждане за събиране на вземания до счетоводителя, последвано от дебитно известие, изпратено до длъжника, като и двете се съставят от отговорния разпоредител.

3. Изплатени недължими суми се възстановяват.

4. Член 86 на Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилага mutatis mutandis по отношение на условията, при които на ЕФР се дължи лихва за просрочено плащане.

Раздел 4Разпореждане за събиране на вземания

Член 64

1. Разпореждането за събиране на вземания е актът, чрез който оправомощеният или вторично оправомощеният отговорен разпоредител дава указания на счетоводителя, чрез издаване на нареждане за събиране, да събере вземане, което е установил.

2. Без да се засягат отговорностите на държавите от АКТБ или на ОСТ, Комисията може официално да установи наличието на вземане от лица, различни от държави, посредством решение, което влиза в сила при същите условия, както предвидените в член 256 от Договора.

3. Членове 81 и 84 от Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилагат mutatis mutandis при изпълнението на параграфи 1 и 2.

Раздел 5Събиране на вземания

Член 65

1. Счетоводителят предприема действия по нареждания за събиране на вземания, надлежно установени от отговорния разпоредител. Счетоводителят работи добросъвестно, за да гарантира, че ЕФР получава своите приходи, и следи за спазването на правата на фонда.

2. Счетоводителят пристъпва към събиране чрез прихващане с насрещно вземане, което ЕФР или Общността имат към всеки длъжник, който от своя страна има безспорно, ликвидно и изискуемо вземане към ЕФР или Общността.

3. При непреките децентрализирани операции и операциите по пряка заетост, упоменати в дял V, когато вземания на ЕФР, предявени към националния разпоредител, не са събрани в предписаните срокове, отговорният разпоредител предприема всички необходими мерки за ефективно изплащане на дължимите суми, включително, когато е уместно, чрез временна отмяна на този вид договореност за дадената държава или ОСТ.

4. Когато оправомощеният разпоредител възнамерява да направи пълен или частичен отказ от установено вземане, той гарантира, че този отказ е редовен и съобразен с принципите на добро финансово управление и пропорционалност. Решението за отказ се обосновава. Разпоредителят може да делегира това решение само съобразно разпоредбите на Комисията, залегнали в Регламент (ЕО, Евратом) № 2342/2002, изменен с Регламент (ЕО, Евратом) № 478/2007.

5. Разпоредителят може да отмени или коригира установено вземане.

6. Правата на ЕФР на вземания по отношение на трети страни и правата на вземания на трети страни по отношение на ЕФР имат срок на давност от пет години.

7. Членове 82–85 и 87–89 от Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилагат mutatis mutandis при изпълнението на параграфи 1–6.

ГЛАВА 6РАЗХОДНИ ОПЕРАЦИИ

Раздел 1 Общи разпоредби

Член 66

Всеки разход се поема като задължение, потвърждава се, разрешава се и се изплаща.

Раздел 2Поемане на задължение за плащане

Член 67

Поемането на задължение за плащане се предхожда от финансово решение, прието от Комисията или от органите, на които са делегирани правомощия от Комисията.

Член 68

1. Поемането на финансово задължение от страна на Комисията е операция, при която се заделят средствата, необходими за обезпечаване на последващи плащания в изпълнение на правно задължение.

2. Поемането на правно задължение от страна на Комисията е актът, при който отговорният разпоредител поема или установява задължение по отношение на трети страни, което води до разход за сметка на ЕФР.

3. Финансовото и правното задължение се приемат от един и същ разпоредител. Това правило може да бъде отменено в следните случаи:

a) при административен разход, направен от Комисията, по смисъла на член 69, параграф 3, във връзка с който финансовите задължения са били разделени в съответствие с член 69, параграф 2;

б) при общите задължения, свързани със споразумения за финансиране по член 70, параграф 3.

Член 69

1. Финансовото задължение на Комисията е единично, когато бенефициерът и размерът на плащането са известни.

Финансовото задължение на Комисията е общо, когато поне един от елементите, необходими за определяне на единичното задължение, все още не е известен.

2. Финансовите задължения за административни разходи на Комисията могат да бъдат разделени за няколко години на годишни вноски. Съответните правни задължения предвиждат разпоредби за това разделяне.

3. Следните разходи се считат за административни за целите на член 68, параграф 3, буква а) и на параграф 2:

a) разходи за човешки ресурси, различни от редовния персонал;

б) разходи за обучение;

в) командировъчни;

г) представителни разходи;

д) разходи за срещи и събрания;

е) разходи за преводачи на свободна практика за устни и/или писмени преводи;

ж) разходи, свързани с обмен на служители;

з) текущи разходи за наеми за движима и недвижима собственост;

и) разходи за различни видове застраховки;

к) разходи за хигиенизиране и поддръжка;

л) разходи за използването на телекомуникационни услуги;

м) разходи за вода, газ и електричество;

н) разноски за периодични публикации.

Член 70

1. Отговорният разпоредител най-напред поема финансово задължение, преди да встъпи в правно задължение към трети страни, обвързващо Общността.

2. Решения за финансиране, взети от Комисията съгласно Споразумението АКТБ—ЕО или Решението за отвъдморско асоцииране, които ѝ позволяват да отпуска финансова помощ от ЕФР, пораждат финансови задължения за Комисията.

3. Правните задължения на Комисията се състоят от:

a) споразумение за финансиране между Комисията, действаща от името на Общността, и държавите бенефициери от АКТБ или ОСТ или органите, които тези държави са упълномощили.

б) договор или споразумение за отпускане на безвъзмездни средства между Комисията и национални или международни организации от публичния сектор или физически или юридически лица, отговорни за осъществяването на дейностите.

4. Във всяко споразумение за финансиране, договор или споразумение за отпускане на безвъзмездни средства се посочват изрично контролните правомощия на Комисията, Европейската служба за борба с измамите (OLAF) и Сметната палата върху документацията и за проверки намясто спрямо всички изпълнители и подизпълнители, които са получили финансиране от ЕФР.

Член 71

Когато се приема финансово задължение, отговорният разпоредител е длъжен да гарантира, че:

a) плащанията са начислени в съответната счетоводна позиция;

б) средствата са налични;

в) плащанията са съобразени със съответните разпоредби, и по-специално с тези от Споразумението АКТБ—ЕО, Решението за отвъдморско асоцииране, Вътрешното споразумение, настоящия регламент и всички актове, приети в изпълнение на тези разпоредби;

г) принципът на добро финансово управление е спазен.

Член 72

Когато се регистрира правно задължение, разпоредителят е длъжен да гарантира, че:

a) задължението е обезпечено със съответното финансово задължение;

б) плащането е редовно и съобразено със съответните разпоредби, и по-специално с тези от Споразумението АКТБ—ЕО, Решението за отвъдморско асоцииране, Вътрешното споразумение, настоящия регламент и всички актове, приети в изпълнение на тези разпоредби;

в) принципът на добро финансово управление е спазен.

Раздел 3Поемане на задължение за плащане при централизирано или съвместно управление

Член 73

Когато ресурсите на ЕФР се управляват от Комисията централизирано или съвместно, поемането на задължения за плащане е предмет на разпоредбите от настоящия раздел.

Член 74

1. При спазване на условията по член 68, параграф 3, правни задължения, свързани с отделни финансови задължения, се сключват от Комисията най-късно до 31 декември на година n , като година n е годината, през която е прието отделното финансово задължение на Комисията.

2. При спазване на условията по член 68, параграф 3, по правило общите финансови задължения обезпечават общата стойност на съответните отделни правни задължения, сключени от Комисията до 31 декември на година n+1 , като година n е тази, през която е прието общото финансово задължение на Комисията.

При финансовото изпълнение на посочените в член 70, параграф 3, буква а) глобални задължения обаче Комисията сключва съответните отделни договори и споразумения не по-късно от три години след датата на сключване на споразумението за финансиране.

Отделните договори и споразумения, свързани с одит и оценка, могат да бъдат сключени по-късно. Допълнения към вече сключени договори също могат де се сключат по-късно.

В края на сроковете, посочени в параграф 1 и първа и втора алинея на този параграф, неусвоеното салдо по тези финансови задължения се отменя от отговорния разпоредител.

Член 75

1. Сумата по всяко отделно правно задължение, прието от Комисията вследствие на глобално задължение, се записва от отговорния разпоредител в сметките на ЕФР и се осчетоводява към глобалното бюджетно задължение.

2. Поетите правни задължения за дейности, надхвърлящи период от една финансова година, и съответните финансови задължения имат краен срок за изпълнение, определен съгласно принципа на добро финансово управление, освен в случая с административните разходи, упоменати в член 69, параграф 3.

Всички части от подобни задължения, които не са били изпълнени шест месеца след този краен срок, се отменят, както и съответните кредити.

Сумата на финансово задължение, съответстващо на правно задължение, за което не е извършено плащане в продължение на три години след подписването на правното задължение, се отменя, както и съответните кредити.

3. Разпоредбите на параграф 2 се прилагат, без да се засягат решенията, които Съветът може да приеме съгласно членове 96 и 97 от Споразумението АКТБ—ЕО.

Член 76

Прекратяването на проект и отменянето на средства, заделени целево в съответствие с членове 73, 74 и 75, се извършват, когато правните задължения, които Комисията е поела във връзка с този проект по отношение на трети страни, са сключени и свързаните с това плащания и вземания са вписани по сметките на ЕФР.

Раздел 4Поемане на задължения за плащане при децентрализирано управление

Член 77

Когато ресурсите на ЕФР се управляват децентрализирано, поемането от Комисията на задължения за плащания е предмет на разпоредбите от настоящия раздел.

Член 78

1. Споразумения за финансиране с държави бенефициери от АКТБ или ОСТ се сключват от Комисията най-късно до 31 декември на година n+1 , като годината n е тази, през която е прието глобалното финансово задължение на Комисията.

Когато споразуменията за финансиране не са сключени до крайния срок, предвиден в първа алинея, съответните кредити се отменят.

2. Комисията е задължена да извършва плащане от средствата на ЕФР, винаги когато отговорният разпоредител одобри договори, споразумения за безвъзмездни средства и финансови разчети на програми съгласно член 101, параграф 3.

Преди подписването за одобрение разпоредителят вписва в сметките на ЕФР сумата на всяко отделно правно задължение, което той одобрява вследствие на глобално задължение. Той осчетоводява тази сума към глобалното финансово задължение.

3. Разпоредбите на параграф 1 се прилагат, без да се засягат решенията, които Съветът може да приеме съгласно членове 96 и 97 от Споразумението АКТБ—ЕО.

Член 79

Като спазва принципа на добро финансово управление, упоменат в член 4, и като действа в рамките на своите правомощия, Комисията прави всичко възможно, за да гарантира, че:

a) правните задължения, поети в изпълнение на споменатите в член 78, параграф 1 споразумения за финансиране, се сключват не по-късно от три години след датата на подписване на съответното споразумение за финансиране. Отделни договори и споразумения, свързани с одит и оценка, както и допълнения към вече сключени договори, могат да се сключват по-късно.

б) сумата за отделно финансово задължение, съответстващо на правно задължение в изпълнение на посоченото в член 78, параграф 1 споразумение за финансиране, за което финансово задължение не е извършено плащане в продължение на три години след подписването на правното задължение, се отменя.

В края на фиксираните в споразуменията за финансиране крайни срокове за сключване на правните задължения, посочени в първа алинея, буква а), отговорният разпоредител отменя неусвоеното салдо по съответните финансови задължения.

Споменатите в първа алинея, буква б) правни задължения са договори, споразумения за безвъзмездни средства или разчети на програми, сключени от държава от АКТБ или ОСТ или от нейни органи, или договори и споразумения за безвъзмездни средства, сключени от Комисията, действаща и от тяхно име и за тяхна сметка. За целите на прилагане на тази алинея Комисията, в съгласие с държавите бенефициери от АКТБ и ОСТ, включва целесъобразни клаузи в споразуменията за финансиране, посочени в член 78, параграф 1.

Член 80

Прекратяването на проект или отмяната на ангажирани съгласно параграфи 78 и 79 средства се извършват от държава от АКТБ или ОСТ или от нейни органи и/или от Комисията, действаща във връзка с този проект и по отношение на трети страни от името и за сметка на тази държава, след сключване на поетите правни задължения и след като свързаните плащания и вземания са вписани по сметките на ЕФР.

Раздел 5 Утвърждаване на разход

Член 81

1. Утвърждаването на разход е актът, при който отговорният разпоредител:

a) проверява наличието на право на вземане на кредитора;

б) определя или проверява действителността и размера на вземането;

в) проверява условията, при които плащането е дължимо.

2. Членове 97–101 на Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилагат mutatis mutandis при утвърждаването на разходи.

Раздел 6Разрешаване на разход

Член 82

1. Разрешаването на разход е актът, при който отговорният разпоредител, след като е проверил наличността на средствата, издавайки платежно нареждане, разпорежда на счетоводителя да изплати сума по разход, който разпоредителят е утвърдил.

2. При периодични плащания за предоставени услуги, включително за наемане или за доставка на стоки, разпоредителят може да разпореди, в зависимост от анализа си на риска, прилагането на система за пряк дебит.

3. Членове 102 и 103 на Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилагат mutatis mutandis при изпълнението на този член.

Раздел 7Плащане на разход

Член 83

1. Плащането се извършва след представяне на доказателство, че съответната дейност е в съответствие с разпоредбите на основния акт или договор. Плащането обхваща една или повече от следните операции:

a) плащане на цялата дължима сума;

б) плащане на дължимата сума по един от следните начини:

(i) предварително финансиране, което може да се раздели на няколко плащания,

(ii) едно или повече междинни плащания,

(iii) плащане на салдото по дължимите суми.

2. В счетоводната отчетност се прави разграничение между различните видове плащания, посочени в параграф 1, към момента на тяхното извършване.

3. Членове 104 и 105 на Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилагат mutatis mutandis .

Член 84

Счетоводителят изплаща разходи в рамките на наличните финансови средства.

Член 85

Плащанията се извършват чрез банковите сметки, посочени в член 44. Подробните правила за откриване, обслужване и използване на подобни сметки се определят от счетоводителя.

Тези правила изискват най-вече подписите на двама служители от персонала, надлежно упълномощени от счетоводителя, върху нарежданията за банкови преводи и върху всички документи за банкови плащания.

Член 86

При плащания, извършени от администратора на плащания, отговорният разпоредител гарантира, че преди плащането да бъде извършено, са направени проверки.

Раздел 8Срокове за разходните операции

Член 87

1. Утвърждаването, разрешаването и плащането на разход приключва за не повече от 90 дни след датата, на която се дължи плащането. Националният или регионалният разпоредител разрешава разхода и уведомява надлежно разпоредителя на Комисията не по-късно от 45 дни преди да е изтекъл крайният срок.

2. Кредиторите, на които е платено по-късно, имат право да получат наказателна лихва за просрочване в съответствие с член 106 от Регламент (ЕО, Евратом) № 2342/2002, изменен с Регламент (ЕО, Евратом) № 478/2007.

3. Вземания за просрочени плащания, за които Комисията носи отговорност съгласно член 37 от приложение IV към Споразумението АКТБ—ЕО, се погасяват от Комисията от сметката или сметките, посочени в член 1, параграф 6 от Вътрешното споразумение.

ГЛАВА 7ИНФОРМАЦИОННИ СИСТЕМИ

Член 88

1. Когато приходните и разходните операции се управляват чрез компютърни системи, документите могат да се подписват чрез компютризирана или електронна процедура.

2. Членове 107 и 108 на Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилагат mutatis mutandis при изпълнението на този член.

ГЛАВА 8ВЪТРЕШЕН ОДИТОР

Член 89

Вътрешният одитор на ЕФР е вътрешният одитор на Комисията. Той изпълнява своите задължения съобразно съответните международни стандарти. Одиторът се отчита пред Комисията за проверката на доброто функциониране на системите и процедурите за изпълнение на ресурсите на ЕФР, управлявани от Комисията съгласно член 2. Вътрешният одитор не може да бъде нито разпоредител, нито счетоводител.

Член 90

1. Вътрешният одитор съветва Комисията относно овладяването на рисковете, като изготвя независими становища за качеството на управлението и контролните системи и препоръки за подобряване на условията за изпълнение на операциите и за насърчаване на доброто финансово управление.

Вътрешният одитор е отговорен по-конкретно за:

a) оценяване на пригодността и ефективността на вътрешните системи за управление и работата на отделите при изпълнението на политики, програми и дейности, като се отчитат свързаните с тях рискове;

б) оценяване на ефикасността и ефективността системите за вътрешен контрол и одит, прилагани при всяка операция по изпълнението на ЕФР.

2. Вътрешният одитор се ползва от пълен и неограничен достъп до цялата информация, която е му е нужна, за да изпълнява задълженията си, ако е необходимо нямясто, включително в държавите-членки и в трети държави.

3. Вътрешният одитор докладва на Комисията за своите разкрития и препоръки. Комисията гарантира предприемането на действия въз основа на препоръките от одитите. Вътрешният одитор представя на Комисията и годишен доклад за вътрешен одит, посочващ броя и вида на осъществените одити, направените препоръки и предприетите действия по тези препоръки.

4. Всяка година Комисията изпраща на органа, който взема решение за освобождаване от отговорност за финансовото изпълнение, доклад, обобщаващ броя и вида на извършените вътрешни одити, направените препоръки и действията, предприети по тези препоръки.

5. Членове 109–115 от Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилагат mutatis mutandis при изпълнението на този член.

ДЯЛ IVВЪЗЛАГАНЕ НА ОБЩЕСТВЕНИ ПОРЪЧКИ

ГЛАВА 1 ОБЩИ РАЗПОРЕДБИ

РАЗДЕЛ 1 Обхват и принципи на възлагане

Член 91

1. Договорите за възлагане на обществени поръчки са възмездни договори, сключени в писмен вид, между възложителя по смисъла на членове 104 и 167 и икономически оператори с цел възложителят да получи срещу определена цена, платена изцяло или частично от ЕФР, доставката на движими или недвижими активи, извършването на строителни работи или предоставянето на услуги.

Тези поръчки могат да бъдат за:

a) доставка;

б) извършване на строителни работи;

в) услуги.

2. Рамковите договори са договори, сключени между един или повече възложители и един или повече икономически оператори, с цел установяването на условията, регулиращи поръчките, които ще бъдат възложени през даден период, и по-конкретно цените и, когато е целесъобразно, предвиденото количество. Тези договори, включително и огласяването им, се регулират от разпоредбите в този дял относно процедурата за възлагане.

Член 92

1. За целите на настоящия дял „възложители“ означава:

a) държави бенефициери от АКТБ или органи, които са надлежно упълномощени от тях, включително официални регионални органи, или техни представители;

б) Комисията, при поръчки, възложени за нейна собствена сметка;

в) Комисията, от името и за сметка на една или повече държави бенефициери от АКТБ;

г) национален или международен обществен орган или физическо или юридическо лице, които са подписали споразумение за финансиране или за безвъзмездни средства с една или повече държави от АКТБ или с Комисията за реализацията на програма или проект.

2. Процедурите за възлагане на обществени поръчки се регулират в споразуменията за финансиране, посочени в член 70, параграф 3.

РАЗДЕЛ 2ПУБЛИКУВАНЕ

Член 93

В рамките на пълномощията, които са и предоставени съгласно Споразумението АКТБ—ЕО и съобразно условията, предвидени в приложение IV към споразумението, Комисията взема необходимите мерки за публикуване на информацията за международни тръжни процедури в Официален вестник на Европейския съюз и в Интернет.

ГЛАВА 2ПРОЦЕДУРИ ЗА ВЪЗЛАГАНЕ НА ОБЩЕСТВЕНИ ПОРЪЧКИ

Член 94

1. Условията за участие и процедурите за възлагане на поръчки по операции за подпомагане на държави от АКТБ, финансирани от ЕФР, са изложени в приложение IV към Споразумението АКТБ—ЕО.

Процедурите за възлагане на поръчки по операции за подпомагане на ОСТ, финансирани от ЕФР, са изложени в мерките за изпълнение на Решението за отвъдморско асоцииране.

2. Когато Комисията действа като възложител при усвояването на хуманитарна или спешна помощ в рамките на Споразумението АКТБ—ЕО или Решението за отвъдморско асоцииране, от нея се изисква да спазва съответните правила на Общността за възлагането на обществени поръчки.

Член 95

Документацията, свързана с поканата за участие в процедурата за възлагане на обществена поръчка, описва изчерпателно, ясно и точно предмета на поръчката и уточнява критериите за изключване, подбор и възлагане, които се прилагат към обществената поръчка.

Член 96

1. Кандидати или оференти се отстраняват от участие в процедура по възлагане на обществена поръчка ако:

a) е обявена тяхната несъстоятелност или са обект на открито производство по несъстоятелност, ликвидация, тяхната дейност е поставена под съдебен надзор, са сключили споразумение с кредитори, са преустановили стопанска дейност, са обект на производство, свързано с такива въпроси, или се намират в подобна процедура съгласно националните законови и подзаконови актове;

б) са осъдени за престъпление по служба с влязла в сила присъда;

в) признати са за виновни за тежки правонарушения при упражняване на професионална дейност, доказани с всякакви средства, които възложителят може да обоснове;

г) не са изпълнили задължения, свързани с плащане на вноски за социално осигуряване или на данъци в съответствие с правните разпоредби на страната, в която е седалището им, или с тези на страната на възложителя или на страната, в която трябва да се изпълни поръчката;

д) са осъдени с влязла в сила присъда за измама, корупция, участие в престъпна организация или всякаква друга незаконна дейност, накърняваща финансовите интереси на Общностите;

е) към момента са обект на административна санкция по смисъла на член 99.

Букви а)-г) от първа алинея не се прилагат за доставки при особено изгодни условия от доставчик, който прекратява дейността си, от синдици или ликвидатори при банкрут, по споразумение с кредитори или съобразно сходна процедура в национално законодателство.

2. Кандидатите и оферентите удостоверяват, че не се намират в едно от изброените в параграф 1 положения. Възложителят може да се въздържи от изискването на подобно удостоверение при поръчки с много малка стойност.

За целите на правилното прилагане на параграф 1 при поискване от възложителя кандидатът или оферентът трябва да:

a) предостави информация, когато кандидатът или оферентът е правен субект, за собствеността или за управлението, контрола и правото да представлява правния субект;

б) удостовери, когато се предвижда подизпълнение, че подизпълнителят не се намира в някое от положенията, изброени в параграф 1.

3. Член 133 от Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилага mutatis mutandis при изпълнението на този член.

Член 97

Не се възлага поръчка на кандидати или оференти, които по време на процедурата за възлагане на тази поръчка:

a) са в ситуация на конфликт на интереси;

б) са представили умишлено документи с невярно съдържание при осигуряване на информацията, поискана от възложителя като условие за участие в процедурата за възлагане на обществени поръчки, или не са предоставили тази информация;

в) се намират в едно от положенията на изключване, изброени в член 96, параграф 1, по тази процедура за възлагане на обществени поръчки.

Член 98

В рамките на предоставените ѝ съгласно Споразумението АКТБ—ЕО правомощия Комисията предприема стъпки за използването на централната база данни, изградена съгласно Регламент (ЕО, Евратом) № 1605/2002 и съдържаща сведения за кандидати и оференти, които, съобразено правилата от приложение IV към Споразумението АКТБ—ЕО, са в положение, изключващо ги от участие в процедурите за възлагане на поръчки за операции, финансирани от ЕФР.

Член 99

1. При спазване на условията по приложение ІV към Споразумението АКТБ–ЕО, възложителят може да наложи административни или финансови санкции на:

a) кандидати или оференти в случаите, посочени в член 97, буква б);

б) изпълнители, за които се докладва, че сериозно нарушават задълженията си по договори, обезпечени от ЕФР.

Във всички случаи възложителят трябва да даде възможност на засегнатото лице да представи съображенията си.

2. Предвидените в параграф 1 санкции са пропорционални на значението на поръчката и на тежестта на нарушението и могат да се състоят в:

a) изключването на засегнатия кандидат, оферент или изпълнител от поръчки и безвъзмездни средства, финансирани от ЕФР, за максимален срок от десет години; и/или

б) плащането на финансови санкции от кандидата, оферента или изпълнителя, чиято максимална стойност може да достигне тази на въпросната поръчка.

3. Член 134б от Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилага mutatis mutandis към поръчки, финансирани със средства от ЕФР.

ДЯЛ V ОПЕРАЦИИ ПО ПРЯКА ЗАЕТОСТ И НЕПРЕКИ ДЕЦЕНТРАЛИЗИРАНИ ОПЕРАЦИИ

Член 100

Настоящият дял регулира операциите по пряката заетост и непреките децентрализирани операции, предвидени в член 24 от приложение IV към Споразумението АКТБ—ЕО. Той се прилага mutatis mutandis към финансовото сътрудничество с ОСТ.

Член 101

1. При операциите по пряка заетост проектите и програмите се реализират пряко чрез обществените отдели на съответните държави от АКТБ.

Общността участва в покриването на разходите на тези отдели, като осигурява нужните им оборудване и/или материали и/или ресурси за набавяне на необходимия допълнителен персонал като например експерти от дадените държави от АКТБ или от други държави от АКТБ. Финансовото участие на Общността покрива само разходи, направени за допълнителни мерки, и временни разходи, свързани с изпълнението, които са строго ограничени до изискванията на дадения проект.

Финансовото управление на проект, реализиран с пряка трудова заетост съгласно първа и втора алинея, се извършва от местни сметки за авансови средства, администрирани от местен администратор на такива сметки и местен счетоводител, назначени от националния или регионалния разпоредител след предварителното одобрение от страна на отговорния разпоредителя на Комисията.

2. При непреки децентрализирани операции възложителят по смисъла на член 92, параграф 1, буква а) поверява задачи по изпълнението на проекти или програми на органи, регулирани от публичното право на дадените държави от АКТБ, или на частноправни субекти, които са правно разграничени от дадените държави от АКТБ.

В подобни случаи съответният орган или субект поема отговорността за управлението и реализацията на програмата или проекта вместо националния или регионалния разпоредител. Така делегираните задачи могат да включват правомощие за сключване на договори и управление на поръчки, както и за надзор върху извършването на строителни работи от името и за сметката на съответните държави от АКТБ.

3. Операциите по пряка заетост и непреките децентрализирани операции се реализират въз основа на програма от мерки и разчет на разходите по нея (наричан по-надолу „разчет на програмата“). Разчетът на програмата е документ, в който се отбелязват програмата от мерки и необходимите човешки и материални ресурси, съответният бюджет и подробните технически и административни договорености за децентрализирано изпълнение на проект за определен срок чрез пряка трудова заетост и, евентуално, посредством обществени поръчки или отпускане на специфични безвъзмездни средства.

При операции по пряка заетост всеки разчет на програма се изготвя от посочените в параграф 1, трета алинея местен администратор на авансови средства и местен счетоводител, а при непреки децентрализирани операции разчетът се изготвя от органа или субекта, упоменати в параграф 2. Преди предвидените в разчета дейности да започнат, той се одобрява от националния или регионалния разпоредител и от отговорния разпоредител на Комисията.

4. При изпълнението на споменатия в параграф 3 разчет на програма, процедурите за възлагане на обществени поръчки и за отпускане на безвъзмездни средства са в съответствие с процедурите, описани съответно в дялове IV и VI.

5. Споразуменията за финансиране по член 70, параграф 3, трябва да съдържат разпоредби за осъществяването на операции по пряка заетост и на непреки децентрализирани операции.

Член 102

При непреки децентрализирани операции възложителят по смисъла на член 92, параграф 1, буква а) сключва споразумение за делегиране на правомощия, с което поверява изпълнението на задачи на орган, управляван от публичното право на съответните държави от АКТБ или на частноправни субекти със задължение за обществена услуга. При възлагането на задачи на частноправен субект възложителят сключва договор за услуги. Комисията гарантира, че споразумението за делегиране на правомощия или договорът за услуги съдържа:

a) адекватни разпоредби за проверка от страна на Комисията, OLAF, националния или регионалния разпоредител, Сметната палата и националните органи за одит на съответните държави от АКТБ на начина, по който се използват ресурсите от ЕФР;

б) ясно дефиниране и прецизно разграничаване на правомощията, делегирани на съответния орган, и правомощията, запазени от националния или регионален разпоредител;

в) процедурите, които се следват при упражняване на така делегираните правомощия, като например при подбор на операциите за финансиране, при възлагане на поръчки или при надзор на строителни работи;

г) възможността за последващ преглед и за финансови санкции, в случай че отпускането на средства или възлагането на договори от съответния орган не съответстват на предвидените в буква в) процедури;

д) ефективна и ефикасна система за вътрешен контрол на управлението на операциите с ефективно разделяне на функциите на разпоредителя от тези на счетоводителя;

е) счетоводна система, която дава възможност да се проверява правилното използване на средствата от ЕФР и то да се отразява в сметките на ЕФР;

ДЯЛ VIБЕЗВЪЗМЕЗДНИ СРЕДСТВА

ГЛАВА 1 ОБХВАТ НА БЕЗВЪЗМЕЗДНИТЕ СРЕДСТВА И ФОРМА, ПОД КОЯТО СЕ ОТПУСКАТ

Член 103

1. Безвъзмездните средства представляват преки финансови помощи, отпускани безвъзмездно от средствата на ЕФР, с цел финансирането на:

a) дейност, целяща да подпомогне постигането на цел от Споразумението АКТБ–ЕО или от Решението за отвъдморско асоцииране или изпълнението на цел на програма или проект, приети съгласно това споразумение или решение;

б) функционирането на орган, който преследва изпълнението на подобна цел.

Безвъзмездните средства се обезпечават или чрез писмено споразумение или чрез решение на Комисията, за което се уведомява успешният кандидат.

2. За целите на настоящия дял, за безвъзмездни средства не се считат:

a) споразумения за финансиране по смисъла на член 70, параграф 3, буква а);

б) обществени поръчки по смисъла на дял ІV или операции по пряка заетост по смисъла на дял V;

в) заеми, гаранции, вноски, договори, лихвени субсидии или всяка друга финансова операция, управлявана от ЕИБ;

г) пряка или непряка помощ за бюджета или помощ за облекчаване на дълг или в подкрепа на доходи от износ в случаите на краткосрочни колебания;

д) плащания към органи, на които са делегирани изпълнителни задачи от Комисията съобразно членове 25–28 или в рамките на съвместно управление по смисъла на член 29.

3. Членове 160–184а (дял „Безвъзмездни средства“) от Регламент (ЕО, Евратом) № 2342/2002, изменен с Регламент (ЕО, Евратом) № 478/2007, се прилагат mutatis mutandis към този дял.

Член 104

1. Безвъзмездните средства могат да бъдат отпуснати под формата на:

a) възстановяване на определена част от действително направените допустими разходи;

б) общи еднократни суми;

в) финансиране чрез паушално плащане;

г) комбинация от формите, посочени в букви а), б) и в);

2. Безвъзмездните средства не надвишават определена горна граница, изразена в абсолютна стойност.

ГЛАВА 2ПРИНЦИПИ

Член 105

1. Безвъзмездните средства се отпускат съобразено принципите на прозрачност и равнопоставеност.

Те не могат да бъдат кумулативни или отпуснати със задна дата и трябва да допълват съфинансиране.

По нито една сметка не могат да се превишават допустимите за финансиране комбинирани общи разходи, така както са фиксирани в споразумението за отпускане на безвъзмездни средства.

2. Като цел или резултат безвъзмездните средства не могат да генерират печалба за бенефициера.

Параграф 2 не се прилага за:

a) стипендии за образование, научни изследвания или обучение, изплащани на физически лица;

б) награди, спечелени на конкурси;

в) дейности, чиято цел е да се укрепи финансовия капацитет на бенефициер или генерирането на приход.

Член 106

1. Безвъзмездните средства са предмет на годишна работна програма, която се публикува в началото на годината.

Тази годишна работна програма се изпълнява посредством публикуването на обяви за набиране на предложения, освен в надлежно обосновани спешни случаи или когато естеството на бенефициера или на дейността не предполагат избор във връзка с дадена дейност, или когато бенефициерът е изрично посочен като получател на безвъзмездните средства в Споразумението АКТБ–ЕО и Решението за отвъдморско асоцииране.

Първа алинея не се прилага при помощ за овладяване на кризи и при операции за хуманитарна помощ.

2. Всички безвъзмездни средства, отпуснати през финансовата година, се оповестяват ежегодно, като се съблюдават надлежно изискванията за поверителност и сигурност.

Член 107

1. Всяка дейност може да доведе до еднократно отпускане на безвъзмездни средства от ресурсите на ЕФР за който и да е отделен бенефициер.

2. На бенефициер може да бъде отпусната само една оперативна сума безвъзмездни средства от ЕФР за съответната финансова година.

Кандидатът незабавно уведомява разпоредителите в случай на множество кандидатури и множество суми безвъзмездни средства за една и съща дейност или работна програма.

При никакви обстоятелства едни и същи разходи не могат да се финансират два пъти със средства от ЕФР.

Член 108

1. За дейност, която вече е започнала, могат да се отпуснат безвъзмездни средства, само ако кандидатът докаже необходимостта от започване на дейността преди отпускането на средствата.

В подобни случаи не могат да бъдат направени допустими за финансиране разходи преди датата, на която е внесено заявлението за отпускане на безвъзмездни средства, освен в надлежно обосновани изключителни случаи или в случаи на разходи, необходими за адекватното усвояване на помощ за овладяване на кризи или за операции за хуманитарна помощ, съгласно Споразумението АКТБ–ЕО или Решението за отвъдморско асоцииране.

Не може да се отпускат безвъзмездни средства със задна дата за дейности, които вече са приключили.

2. Оперативни безвъзмездни средства се отпускат до шест месеца след началото на бюджетната година на бенефициера. Допустими за финансиране разходи не могат да се правят нито преди подаването на заявлението за отпускане на безвъзмездни средства, нито преди началото на бюджетната година на бенефициера.

Член 109

Не се допуска безвъзмездните средства да финансират изцяло разходите по дейността, освен ако това не е определящо за осъществяването ѝ.

Не се допуска безвъзмездните средства да финансират изцяло оперативните разходи на органа бенефициер.

ГЛАВА 3ПРОЦЕДУРА ЗА ОТПУСКАНЕ НА БЕЗВЪЗМЕЗДНИ СРЕДСТВА

Член 110

1. Заявленията за отпускане на безвъзмездни средства се подават в писмен вид.

2. Заявленията за отпускане на безвъзмездни средства са допустими ако са подадени от:

a) юридически лица; заявления, подадени от лица без юридическа правосубектност по националното законодателство, могат да бъдат допуснати, при условие че представителите на вносителя са в състояние да поемат правни задължения от негово име и да носят финансова отговорност;

б) физически лица, доколкото това се налага от естеството или особеностите на дейността или от преследваните от кандидата цели.

3. Не се отпускат безвъзмездни средства на кандидати, които по време на процедурата за отпускане на средствата са в едно от положенията на изключване, посочени в членове 96, параграф 1, 97 и 99, параграф 2, буква а).

Кандидатите удостоверяват, че не се намират в нито едно от положенията, визирани в първа алинея. Разпоредителят може да се въздържи от изискването на подобно удостоверение при безвъзмездни средства с много малка стойност.

4. Разпоредителят може да налага ефективни, пропорционални и възпиращи административни и финансови санкции на кандидат.

Подобни санкции могат да се налагат и на бенефициери, които към момента на подаване на заявлението или по време на усвояване на безвъзмездните средства в отговор на изисквана от разпоредителя информация са подали декларации с невярно съдържание или не са предоставили нужната информация.

Член 99 се прилага mutatis mutandis .

Член 111

1. Критериите за подбор позволяват да се прецени способността на кандидата да осъществи предложената дейност или работна програма.

2. Критериите за отпускане на безвъзмездни средства се оповестяват предварително в обявата за набиране на предложения и позволяват да се прецени качеството на подадените предложения в светлината на заложените цели и приоритети.

Член 112

1. Предложенията се оценяват въз основа на предварително оповестени критерии за подбор и отпускане на помощ с оглед определяне на предложения, които могат да бъдат финансирани.

2. Въз основа на оценката, посочена в параграф 1, отговорният разпоредител изготвя списък на бенефициерите и одобрените суми.

3. Разпоредителят информира писмено кандидатите за решенията относно техните заявления. При отказ на искани безвъзмездни средства разпоредителят обосновава отказа, като се позовава най-вече на предварително оповестените критерии за подбор и отпускане на безвъзмездни средства.

ГЛАВА 4ПЛАЩАНЕ И КОНТРОЛ

Член 113

Периодичността на плащанията се определя от финансовите рискове, времетраенето и напредъка на дейността или от разходите, направени от бенефициера.

Член 114

Отговорният разпоредител може, ако счете, че е уместно и съразмерно, да изиска от бенефициера да внесе гаранция предварително, за да ограничи финансовите рискове, свързани с изплащането на предварително финансиране.

Член 115

1. Сумата на безвъзмездните средства не е окончателна до момента, в който Комисията приеме окончателните доклади и счетоводни отчети, без да се засягат последващите проверки от Комисията.

2. В случай че бенефициерът не изпълни свои задължения, безвъзмездните средства се намаляват или прекратяват временно или окончателно, след като на бенефициера е била предоставена възможността да изрази съображенията си.

ГЛАВА 5ИЗПЪЛНЕНИЕ

Член 116

1. Когато изпълнението на дейността изисква възлагане на обществени поръчки от страна на бенефициера, споразуменията за отпускане на безвъзмездни средства по член 103, параграф 1 предвиждат разпоредби за процедури, съответстващи на правилата на Общността за възлагане на обществени поръчки, приложими към сътрудничеството с държави, които не са членки.

2. Когато изпълнението на дейността изисква да се даде финансова подкрепа на трети страни, бенефициерът на безвъзмездни средства може да даде такава финансова подкрепа, ако са спазени следните условия:

a) финансовата подкрепа не е основна цел на дейността;

б) условията за даване на такава подкрепа са строго определени, без възможности за действия по собствено усмотрение, в решението за отпускане на безвъзмездни средства или в споразумението между бенефицера и Комисията;

в) сумите за тази подкрепа са малки.

3. Всяко решение или споразумение за безвъзмездни средства урежда изрично правомощията за контрол намясто и на документация, които Комисията, OLAF и Сметната палата упражняват по отношение на всички изпълнители и подизпълнители, получили финансова подкрепа от ресурси на ЕФР.

Член 117

В контекста на децентрализираното управление по член 21, Комисията се стреми да насърчава управление от страна на държавите бенефициери от АКТБ и ОСТ, което има за цел прилагането на разпоредби, еквивалентни на предвидените в настоящия дял.

ДЯЛ VIIПРЕДСТАВЯНЕ НА ОТЧЕТИТЕ И СЧЕТОВОДНА ОТЧЕТНОСТ

ГЛАВА 1 ПРЕДСТАВЯНЕ НА ОТЧЕТИТЕ

Член 118

1. Най-късно до 31 юли всяка година Комисията изготвя отчетите за ЕФР, описващи финансовото състояние на фонда към 31 декември на предходната година. Отчетите на ЕФР обхващат:

a) финансовите отчети, посочени в член 122;

б) докладите за финансово изпълнение, посочени в член 123;

в) финансовите отчети и информацията, предоставена от ЕИБ съгласно член 149, параграф 2.

2. Отчетите на ЕФР се придружават от доклад за финансовото управление за годината, съдържащ точно описание на:

a) постигането на целите за финансовата година в съответствие с принципа на добро финансово управление;

б) финансовото състояние и събитията, които са повлияли съществено върху дейностите, осъществени през финансовата година.

Член 119

Отчетите са съобразени с правилата и са точни и изчерпателни. Те представят вяр